“Katta yettilik” mamlakatlari Sochidagi G8 sammitiga tayyorgarlik ko‘rishni to‘xtatdi

Rossiya Federatsiyasining Ukraina bilan o‘zaro munosabatlardagi harakatlari sababli “Katta yettilik” tarkibidagi barcha mamlakatlar – AQSh, Germaniya, Fransiya, Buyuk Britaniya, Italiya, Kanada va Yaponiya joriy yilning iyunida Sochi shahrida bo‘lishi rejalashtirilayotgan sammitga tayyorgarlik ishlarini to‘xtatishdi. Bu haqda Agence France-Presse axborot agentligi xabar bermoqda.

G7 mamlakatlari bayonotiga ko‘ra, ular Rossiyaning xatti-harakatlarini Ukraina mustaqilligini yaqqol buzish, deb hisoblashadi; rasmiy Moskvaning harakatlari “Katta sakkizlik” (Rossiya 1997-yili uning tarkibiga qo‘shilgan) faoliyatiga muvofiq emas.
Ukraina va Rossiya munosabatlari masalasida telefon orqali qilingan suhbatda ham Obama G8 sammitiga tayyorgarlik ko‘rishni to‘xtatishini ma’lum qilgan, Fransiya va Kanada ham mazkur sammitga tayyorgarlik ko‘rish ishlarini to‘xtatgan. Endi ularga “Katta yettilik”ning qolgan a’zolari ham qo‘shilishdi. Jumladan, 3-mart kuni Rossiya qo‘shinlari Ukrainaga yurish qilishi ehtimoli sababli Yaponiya tashqi ishlar vazirligi ham tashvish bildirgan.
Rossiya hukumatining Ukrainaga yurish qilish to‘g‘risidagi qarorini 2-mart kuni Germaniya tashqi ishlar vaziri Frank-Valter Shtaynmayer ham muhokama qilgan, biroq o‘z mamlakatining mazkur sammitda ishtirok etish-etmasligi haqida aniq fikr aytmagan edi. Shu kuni kechki payt esa Germaniya kansleri Angela Merkelning Qrimdagi vaziyatni o‘rganib chiqish uchun Yevropa Xavfsizlik va Hamkorlik Tashkiloti rahbarligida guruh tuzish haqidagi taklifiga Vladimir Putin rozilik bildirgan.
Eslatib o‘tamiz, Ukrainaning sharqiy qismi hamda Qrimdagi zo‘ravonliklar kuchaysa, Moskva o‘zining va rusiyzabon aholining manfaatlarini himoya qilishni o‘z zimmasiga olishini va Ukraina hududiga qo‘shin kiritishi mumkinligini ma’lum qilgan va ko‘pchilik mamlakatlar bunga norozilik bildirishmoqda.